ระเบียบคณะกรรมการข้าราชการฝ่ายรัฐสภาว่าด้วยเงินค่าตอบแทนพิเศษของข้าราชการรัฐสภาสามัญ พ.ศ. 2551

ระเบียบคณะกรรมการข้าราชการฝ่ายรัฐสภา
ระเบียบคณะกรรมการข้าราชการฝ่ายรัฐสภา
ว่าด้วยเงินค่าตอบแทนพิเศษของข้าราชการรัฐสภาสามัญ
พ.ศ.
๒๕๕๑[๑]
 

โดยที่เห็นสมควรกำหนดให้มีเงินค่าตอบแทนพิเศษสำหรับข้าราชการรัฐสภาสามัญนอกเหนือจากเงินเดือนและเงินประจำตำแหน่งที่ได้รับตามกฎหมาย
เพื่อเป็นค่าตอบแทนพิเศษในการปฏิบัติหน้าที่ให้แก่รัฐสภา สภาผู้แทนราษฎร
และวุฒิสภา อันเป็นองค์กรที่ใช้อำนาจนิติบัญญัติตามบทบัญญัติของรัฐธรรมนูญ
และเพื่อเป็นการส่งเสริมและสนับสนุนให้ข้าราชการรัฐสภาสามัญสามารถปฏิบัติหน้าที่ได้อย่างมีประสิทธิภาพ

อาศัยอำนาจตามความในมาตรา ๑๓ (๓) แห่งพระราชบัญญัติระเบียบข้าราชการฝ่ายรัฐสภา
พ.ศ. ๒๕๑๘ และมาตรา ๑๓ (๗) แห่งพระราชบัญญัติระเบียบข้าราชการฝ่ายรัฐสภา พ.ศ. ๒๕๑๘
ซึ่งแก้ไขเพิ่มเติมโดยพระราชบัญญัติระเบียบข้าราชการฝ่ายรัฐสภา (ฉบับที่ ๖) พ.ศ.
๒๕๕๑ คณะกรรมการข้าราชการฝ่ายรัฐสภา จึงออกระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบคณะกรรมการข้าราชการฝ่ายรัฐสภาว่าด้วยเงินค่าตอบแทนพิเศษของข้าราชการรัฐสภาสามัญ
พ.ศ. ๒๕๕๑

ข้อ ๒ ระเบียบนี้ให้ใช้บังคับตั้งแต่วันประกาศเป็นต้นไป

ข้อ ๓ ให้ข้าราชการรัฐสภาสามัญได้รับเงินค่าตอบแทนพิเศษเป็นรายเดือนจากเงินงบประมาณรายจ่ายของสำนักงานเลขาธิการวุฒิสภาหรือสำนักงานเลขาธิการสภาผู้แทนราษฎร
แล้วแต่กรณี ทั้งนี้ ตามหลักเกณฑ์และเงื่อนไขที่กำหนดตามระเบียบนี้

ข้อ ๔ อัตราเงินค่าตอบแทนพิเศษข้าราชการรัฐสภาสามัญ
ระดับ ๑ ถึงระดับ ๑๑ ให้เป็นไปตามบัญชีแนบท้ายระเบียบนี้

ข้อ ๕ การจ่ายเงินค่าตอบแทนพิเศษให้แก่ข้าราชการรัฐสภาสามัญ
กรณีพ้นจากการเป็นข้าราชการรัฐสภาสามัญ
ให้จ่ายได้ถึงวันก่อนวันที่มีคำสั่งให้ข้าราชการรัฐสภาสามัญผู้นั้นพ้นจากการเป็นข้าราชการ
ในกรณีถึงแก่ความตายให้จ่ายได้ถึงวันที่ข้าราชการรัฐสภาสามัญผู้นั้นถึงแก่ความตาย

ข้อ ๖ ข้าราชการรัฐสภาสามัญผู้ใดมีเวลาปฏิบัติหน้าที่ราชการไม่ถึงสองในสามของจำนวนวันทำการในเดือนใด
ไม่มีสิทธิได้รับเงินค่าตอบแทนพิเศษสำหรับเดือนนั้น
ข้าราชการรัฐสภาสามัญผู้ใดละทิ้งหน้าที่ราชการหรือขาดราชการในเดือนใดโดยไม่มีเหตุผลอันสมควร
ห้ามมิให้จ่ายเงินค่าตอบแทนพิเศษสำหรับวันที่ละทิ้งหน้าที่ราชการหรือขาดราชการดังกล่าว
กรณีมีภารกิจที่จะต้องอยู่ปฏิบัติหน้าที่ราชการเร่งด่วน
ข้าราชการรัฐสภาสามัญผู้ใดไม่อยู่ปฏิบัติหน้าที่ราชการเร่งด่วนโดยไม่มีเหตุผลอันสมควร
ห้ามมิให้จ่ายเงินค่าตอบแทนพิเศษสำหรับวันที่ไม่อยู่ปฏิบัติหน้าที่ราชการดังกล่าว

ข้อ ๗ ข้าราชการรัฐสภาสามัญผู้ใดถูกสั่งพักราชการ
ถูกสั่งให้ออกจากราชการไว้ก่อนหรืออยู่ระหว่างการอุทธรณ์คำสั่งลงโทษทางวินัยอย่างร้ายแรง
ไม่มีสิทธิได้รับเงินค่าตอบแทนพิเศษสำหรับระยะเวลาดังกล่าว

ข้อ ๘ ให้คณะกรรมการข้าราชการฝ่ายรัฐสภามีอำนาจตีความและวินิจฉัยปัญหาเกี่ยวกับการปฏิบัติตามระเบียบนี้

ข้อ ๙ ให้ประธาน ก.ร. รักษาการตามระเบียบนี้


ประกาศ
ณ วันที่ ๒๙ กรกฎาคม พ.ศ. ๒๕๕๑
ชัย
ชิดชอบ
ประธาน
ก.ร.
[เอกสารแนบท้าย]

๑. บัญชีอัตราเงินค่าตอบแทนพิเศษของข้าราชการรัฐสภาสามัญ
แนบท้ายระเบียบคณะกรรมการข้าราชการฝ่ายรัฐสภาว่าด้วยเงินค่าตอบแทนพิเศษของข้าราชการรัฐสภาสามัญ
พ.ศ. ๒๕๕๑

(ดูข้อมูลจากภาพกฎหมาย)

























ปริยานุช/ผู้จัดทำ
๑๑
กุมภาพันธ์ ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๒๐ ง/หน้า ๗/๖ กุมภาพันธ์ ๒๕๕๒